Petre Daea se întoarce la vechiul inamic: Avem 100.000 de cormorani, nu trebuie să fie mai mulți de câteva mii

Ministrul Agriculturii, Petre Daea, nu uită de marele său duşman cormoranul şi îi declara război. Acesta a arătat, marţi seară, că a cerut derogare de la autoritățile europene pentru reducerea populației de cormorani deoarecere afectează industria piscicolă.

Într-o emisiune la TVR, Daea a arătat că în România există circa 100.000 de cormorani, deşi numărul acestora nu ar trebui să treacă de câteva mii.

Ministrul Agriculturii a mai declarat că la nivel european păsările fac o pagubă de 300.000 de tone de pește, existând peste 2 milioane de exemplare, și că majoritatea statelor au cerut una sau mai multe derogări pentru reducerea numărului acestora.

Problema cormoranilor și a impactului pe care aceste păsări îl au asupra industriei piscicole au fost discutate la reuniunile din primăvară ale Consiliului Uniunii Europene, în condițiile în care respectivele păsări mânâncă o cantitate de pește mai mare decât producția anuală de pește a Franței, Spaniei, Italiei, Germaniei, Ungariei și Republicii Cehe la un loc.

În mandatul României în fruntea Consiliului Uniunii Europene, Petre Daea a şocat pe toată lumea cu declaraţiile extrem de plastice privind ura pe care o poartă cormoranilor.

"Am discutat cu Comisarul, a văzut România, pentru a fi expresiv, persuasiv, a fi convingător, i-am spus că cormoranii în România fac baie în piscine. Atât de mulți. Nu se mai feresc de oameni, de pescari nici atât", este una din declaraţiile lui Daea care au provocat amuzamentul tuturor.

"În România cormoranii mănâncă de trei ori mai mult peşte decât obţin fermierii din acvacultură. Şi dumneavoastră aţi avut aici un fermier care spunea să mergem să vedem cum la ora actuală sunt în jur de 100 de cormorani în amenajarea pe care o are. Eu am spus că nu merg, pentru că mă îndeamnă să intru după ei îmbrăcat”, mai declara ministrul Agriculturii.